# Fals merlet

El fals merlet (Muschampia proto) és una espècie de lepidòpter papilionoïdeu de la família dels hespèrids (Hesperiidae) present als Països Catalans.

## Distribució

Present al sud d'Europa, incloent-hi la península Ibèrica, el sud-est de França, sud de la península Itàlica, sud dels Balcans i Grècia, així com al nord-oest d'Àfrica, al Marroc i Algèria, i a l'Àsia des de Turquia i el Llevant fins a l'Iran i el sud-est de Rússia. Absent de les principals illes mediterrànies, excepte Sicília, Citera, Càrpatos, Sime, Corfú i Rodes. Ocupa gran part de la península Ibèrica, excepte l'extrem nord-oest, mentre que a Catalunya es troba principalment a la meitat sud, sent molt més escassa a la meitat nord i aparentment absent a la província de Girona.

## Descripció

Envergadura alar d'entre 27 i 31 mm. Sense dimorfisme sexual, a excepció de la presència, en els mascles, d'un plec costal a l'ala anterior. Anvers de l'ala anterior de color bru fosc amb gran quantitat d'escates grises, sobretot a la zona basal, i diverses taques blanques a la part central i exterior. Anvers de l'ala posterior bru fosc amb diverses taques blanques. Presenta les fímbries escaquejades. Revers de l'ala anterior semblant a l'anvers, però amb un to més clar i uniforme. Revers de l'ala posterior de color bru palla o vermellós amb diverses bandes de taques blanques ben marcades, excepte la submarginal.

## Hàbitat

Llocs amb abundància de flors, sovint en matollar mixt en vessants secs i pedregosos, però també en prats secs. Rang altitudinal des del nivell del mar fins als 1600 m. L'eruga s'alimenta de diverses lamiàcies del gènere Phlomis, com ara P. fruticosa, P. lychnitis o P. herba-venti a Europa, mentre que al nord d'Àfrica es coneixen P. crinita i P. bovei.

## Període de vol i hibernació

Vola en una generació d'emergència prolongada entre abril i octubre. Hiverna com a eruga a l'interior de l'ou.

## Comportament i particularitats biològiques

Les femelles ponen els ous a la base de la seva planta nutrícia o en substrats propers. Les erugues es construeixen un refugi a partir d'una fulla de la seva planta nutrícia, que manté plegada gràcies a fils de seda.

## Galeria

* Anvers d'un adult
* Revers d'un adult

## Referències

* ↑ «Fals merlet». Cercaterm. TERMCAT, Centre de Terminologia.
* ↑ «Proposta de noms comuns per a les papallones diürnes (ropalòcers) catalanes». Butlletí de la Societat Catalana de Lepidopterologia. Arrizabalaga et al., 01-12-2012. [Consulta: 12 agost 2024].
* ↑ «Muschampia proto» (en anglès). UICN, 28-02-2013. [Consulta: 12 agost 2024].
* 1 2 3 4 5 6 Tolman, Tom; Lewington, Richard. Collins Field Guide to the Butterflies of Britain and Europe (en anglès). Collins, 2008. ISBN 978-0-00-724234-4.
* 1 2 3 Vila, Roger; Stefanescu, Constantí; Sesma, José Manuel. Guia de les papallones diürnes de Catalunya. Lynx, 2018. ISBN 978-84-16728-06-0.
* ↑ Galanos, Christos J. «First records of Pararge aegeria and Cacyreus marshalli, and a verification of Muschampia proto from the Greek Island of Rhodes. First records of Cacyreus marshalli and Gegenes sp. from the Greek Island of Tilos; Dodecanese Complex S. E. Aegean (Lepidoptera: Hesperioidea & Papilionoidea)» (en anglès). Phegea, 42(4), 2014, pàg. 74–77. ISSN: 0771-5277.
* 1 2 3 Moussus, Jean-Pierre; Lorin, Thibault; Cooper, Alan. Guide pratique des papillons de jour (en francès). Delachaux et Niestlé, 2022. ISBN 978-2-603-02915-2.

## Enllaços externs

* Asturnatura (castellà)
* Biodiversidad Virtual (castellà)
* European Butterflies (anglès)